钦定古今图书集成/历象汇编/庶征典/第008卷 > 《历学会通》 > 《震卦》
## 钦定古今图书集成/历象汇编/庶征典/第008卷 > 《历学会通》 > 《震卦》

《象》曰：“洊雷，震。”君子以恐惧修省。

〈程传〉“君子畏天之威”，则修正其身，思省其过咎而改之，不唯雷震，凡遇惊惧之事皆当如是。〈大全〉建安丘氏曰：“君子于恐惧之后，必以修省继之者，所以尽畏天之实也。徒恐惧而不修省，则变至而忧，变已而休，犹无惧耳。恐惧者忧其变之来，修省者思其变之弭。”诚斋杨氏曰：“恐惧以先之，修省以继之。修省者，恐惧之功用也。修其身，省其过，则恐无恐惧无惧矣。”泸川毛氏曰：“恐惧者作于其心；修省者见于行事。”